Φορμιγάλ

Το χιονοδρομικό κέντρο του Φορμιγάλ (πλήρες όνομα στα ισπανικά: Aramón Formigal), βρίσκεται στον πυρηναϊκό δήμο Sallent de Gállego, στο ομώνυμο χωριουδάκι, στην Αραγωνία της Ισπανίας.

Περιγραφή 

Το χιονοδρομικό κέντρο βρίσκεται στην ύπαιθρο της Κοιλάδας της Τένα, στην επαρχία της Ουέσκας. 

Το υψηλότερο σημείο του χιονοδρομικού κέντρου βρίσκεται στην κορυφή «Tres Hombres» στα 2.250 μ. υψόμετρο πάνω από το επίπεδο της θάλασσας, με κατακόρυφη υψομετρική διαφορά 740μ. Η πλειοψηφία των πιστών του βρίσκονται στη βόρεια και βορειοανατολική του μεριά.

Με την πραγματοποίηση της τελευταίας επέκτασης, αρχής της σεζόν 2007-2008, το κέντρο αυτό έχει πλέον συνολικά 137 χλμ. από πίστες σκι, 1 πίστα για έλκηθρα, 1 διαδρομή για πεζοπορία στο χιόνι πάνω σε ρακέτες και νέα δρομολόγια εκτός πίστας, καθιστώντας το έτσι ως το μεγαλύτερο χιονοδρομικό κέντρο της Ισπανίας.

Το χιονοδρομικό κέντρο καταλαμβάνει τέσσερις διαφορετικές κοιλάδες, με αποτέλεσμα να χωρίζεται αυτό σε τέσσερις μεγάλες ζώνες: «Sextas» (κοιλάδα Tres Hombres), «Sarrios» (κοιλάδα Izas), «Anayet» και «Portalet». Η κάθε περιοχή είναι προσβάσιμη με αυτοκίνητο και μέσω μιας υπηρεσίας μεταφοράς με λεωφορείο (το λεωφορείο δεν ανεβαίνει στο τμήμα Sarrios). Η βάση κάθε κοιλάδας διαθέτει χώρο στάθμευσης και χώρο εξυπηρέτησης, από όπου ξεκινούν οι αναβατήρες. 

Η διαχείριση του κέντρου γίνεται σήμερα από τον όμιλο «Aramón» (παράφραση του «Montañas de Aragón» δηλαδή Βουνά της Αραγωνίας).

Ιστορία 
Ο αρχικός πυρήνας του κέντρου αναπτύχθηκε γύρω από την κοιλάδα της «Izas», αν και η πρώτες επεκτάσεις έγιναν προς το νότο. Οι επόμενες προσθήκες έγιναν προς τα βόρεια, προς τα σύνορα με τη Γαλλία, επεκτείνοντας το κέντρο προς τις κοιλάδες του «Anayet» (1997) και του «Portalet» (2006).

Το 2008 το Φορμιγάλ φιλοξένησε το πρωτάθλημα σκι «FIS Alpine Junior World Ski Championships» στα τέλη Φεβρουαρίου.

Το 2014, συνδέθηκε με το γειτονικό χιονοδρομικό κέντρο της Παντικόσας διαμορφώνοντας το χειμερινό συγκρότημα «Aramón Formigal - Panticosa» με συνολικό μήκος πιστών 180χλμ. από τα οποία 47,4χλμ διαθέτουν υποδομή τεχνητού χιονιού.

Υπηρεσίες και υποδομή 
Προσφέρει τις συνήθεις υπηρεσίες ενός χιονοδρομικού κέντρου: τελεφερίκ σκι (με χωρητικότητα 35.920 σκιέρ ανά ώρα), ιατρείο, σχολή σκι, ενοικίαση εξοπλισμού, σίτιση, κλπ.

Επιπλέον, υπάρχουν 3 ειδικές διαδρομές: Snow Park, Video Slalom και Tubers, ενώ 440 κανόνια τεχνητού χιονιού παρέχουν τη δυνατότητα για κάλυψη με τεχνητό χιόνι σε πίστες συνολικού μήκους 34 χλμ. 

Στη βάση του κέντρου στα 1.500 μ. υψόμετρο βρίσκεται το χωριό του Φορμιγάλ, χτισμένο ειδικά για να εξυπηρετεί τις ανάγκες του χιονοδρομικού κέντρου και το οποίο διαθέτει διάφορα ξενοδοχεία και ενοικιαζόμενα διαμερίσματα. Από το σημείο αυτό ένας 8-θέσιος αναβατήρας παρέχει την κύρια πρόσβαση προς τις πίστες. Πριν το 2004 η πρόσβαση αυτή γινόταν από τηλεκαμπίνες, που οι χιονοδρόμοι τις αποκαλούσαν «El huevo» (Το Αυγό) και οι οποίες έχουν αντικατασταθεί από τον αναβατήρα.

Ακόμα, όπως όλα τα χιονοδρομικά κέντρα του ομίλου Aramón, διαθέτει πληθώρα από εστιατόρια που προσφέρουν μεγάλη ποικιλία εδεσμάτων. Το «après-Ski» προσφέρεται κυρίως στη «Marchica», μια αίθουσα για γιορτές με μια μεγάλη εξωτερική βεράντα που βρίσκεται στους πρόποδες των πιστών στην περιοχή «Sextas», η οποία είναι ανοιχτή μέχρι τις 21:00 η ώρα, και στην οποία συνήθως λαμβάνουν χώρα συναυλίες και παραστάσεις από DJs.

Από το 2006 ξεκίνησαν να πραγματοποιούνται και το καλοκαίρι δραστηριότητες στην περιοχή της «Anayet» με έναν αναβατήρα σε λειτουργία και με την εγκατάσταση μιας παιδικής χαράς.

Το 2008 τέθηκε σε λειτουργία ένα νέο σύστημα πρόληψης χιονοστιβάδων.

Τα κοντινότερα διεθνή αεροδρόμια βρίσκονται στη Σαραγόσα στην Ισπανία και στη Λούρδη στη Γαλλία.

Παραπομπές

Εξωτερικοί σύνδεσμοι 

Σελίδα του χιονοδρομικού
Χάρτης των πιστών
Χιόνι στην Αραγωνία, Portal με πληροφορίες και μέρος του χιονιού από το χιονοδρομικό κέντρο του Φορμιγάλ
Αεροφωτογραφία του κέντρου στο wikimapia.org/

Χιονοδρομικά κέντρα
Αραγωνία
Τουρισμός στην Ισπανία